สามัคคีพ่วงขายประกันคู่บัตรเงินสด
ไทยพาณิชย์สามัคคีคลอดประกันรถ ขายคู่บัตรเงินสด สนองไลฟ์สไตล์ลูกค้า
15 มิ.ย. 2555

ไทยพาณิชย์สามัคคีคลอดประกันรถ ขายคู่บัตรเงินสด สนองไลฟ์สไตล์ลูกค้า
นายประสาน ลิ้มพิพัฒนกุล รองกรรมการผู้จัดการ หัวหน้ากลุ่มประกันภัยรถยนต์ บริษัท ไทยพาณิชย์สามัคคีประกันภัย เปิดเผยว่า บริษัทได้เปิดตัวแบบประกันภัยรถยนต์รูปแบบใหม่ “อุ่นใจการ์ด Smart Purse” ที่เป็นประกันภัยรถยนต์ชั้น 3 พิเศษ แต่อยู่ในรูปบัตรที่พกพาได้สะดวก ใช้ง่ายและสอดคล้องกับชีวิตประจำวันยิ่งขึ้น ให้ลูกค้าสามารถลงทะเบียนผ่านระบบอินเทอร์เน็ต เพื่อให้เริ่มความคุ้มครองแก่รถได้ตามต้องการ โดยไม่ต้องตรวจสภาพรถค่าเบี้ย 7,500 บาท 
อย่างไรก็ตาม แบบประกันใหม่นี้จะให้ความคุ้มครองความเสียหายต่อตัวรถที่เกิดอุบัติเหตุจากการชนกับยานพาหนะทางบกและมีคู่กรณี วงเงินทุนประกัน 1.2 แสนบาทต่อครั้ง โดยผู้เอาประกันไม่ต้องจ่ายค่าเสียหายส่วนแรกด้วย พร้อมด้วยสิทธิประโยชน์เพิ่มเติมอื่นๆ เช่น บริการช่วยเหลือฉุกเฉินบนท้องถนนตลอด 24 ชั่วโมง บริการรถเช่าในราคาพิเศษ รวมถึงคูปองส่วนลดร้านค้าต่างๆอีกด้วย
“แบบประกันใหม่นี้จะให้ทั้งความคุ้มครองรถและเป็นบัตรเงินสดที่ใช้จ่ายได้ภายในบัตรเดียว และเพิ่มความสะดวกสบาย ในการใช้ชีวิตในปัจจุบัน ซึ่งลูกค้าสามารถซื้อล่วงหน้าเอาไว้ก่อนได้ โดยไม่จำเป็นต้องทราบรายละเอียดรถที่คุ้มครอง เพราะเจ้าของรถสามารถมาลงทะเบียนเริ่มใช้ในภายหลังได้ และไม่ต้องกรอกเอกสารให้เสียเวลา” นายประสาน กล่าว
ขณะเดียวกันก็ยังเป็นบัตรเงินสด “Smart Purse” ที่สามารถเติมเงินและชำระค่าสินค้าในร้านค้ารับบัตรอีกมากมาย ไม่ว่าจะเป็น 7eleven , ค่าทางด่วนดอนเมืองโทลเวย์, ร้านขนม S&amp;P, ร้านหนังสือนายอินทร์ และSF Cinema เป็นต้น และทุกการใช้จ่ายก็จะได้รับคะแนนสะสม “สมาร์ทพอยรีวอร์ด” สำหรับไว้แลกรับสินค้าตามโปรโมชั่นได้อีกชั้นหนึ่ง
การใช้งานบัตรก็ค่อนข้างสะดวก เพราะแค่ใช้แตะที่บริเวณเครื่องรับบัตรก็สามารถทำธุรกรรมทั้งชำระค่าสินค้าหรือเติมเงินได้อย่างรวดเร็ว โดยสามารถเติมเงินไว้ในบัตรได้สูงสุดถึง 30,000 บาท